《棉江欸乃九章并序 其五 鳌溪》
明代·周彦敬

渔翁答歌兮鳌溪头，鱼虾为活兮春复秋。江月白兮水悠悠，老妻劝饮兮醉瓷瓯。

罛疏兮鲙脱，顾我兮何求。猗彼巨鳌兮翻波上游，虹霓为丝兮明月为钩。

仰天长啸兮风飕飕，鼓枻扣舷兮浮中流。幸际时兮晴明，老翁于此兮乐无休。

作者简介：周彦敬，名碏，以字行。潮阳人。郭贞顺长子。洪武五年（一三七二）举人，官栖霞知县。事见清道光《广东通志》卷七〇。